b'\n_START_ARTICLE_\nSlovenski komorni zbor\n_START_PARAGRAPH_\nZbor Slovenske filharmonije je bil kot profesionalni slovenski pevski zbor, pod imenom Slovenski komorni zbor, ustanovljen leta 1991.\n_START_SECTION_\nUmetni\xc5\xa1ko vodstvo\n_START_PARAGRAPH_\nSestavlja ga 40 profesionalnih komornih pevcev. Od ustanovitve do jeseni leta 2009 je bil njegov zborovodja in umetni\xc5\xa1ki vodja dr. Mirko Cuderman, slovenski dirigent, muzikolog in teolog. Od sezone 2009/2010 do 2011/2012 sta ga vodila dirigenta Martina Bati\xc4\x8d in Steffen Schreyer. Od sezone 2012/2013 zbor umetini\xc5\xa1ko vodi v celoti Martina Bati\xc4\x8d.\n_START_SECTION_\nPoslanstvo\n_START_PARAGRAPH_\nZbor slovenske filharmonije je del Slovenske filharmonije in ima v vsaki sezoni povpre\xc4\x8dno 35 koncertov z ravno toliko razli\xc4\x8dnimi programi. Njegova osrednja naloga je predvsem izvajanje a cappella skladb razli\xc4\x8dnih glasbenih obdobij, najve\xc4\x8d v Vokalnem abonmaju. Z orkestrom Slovenske filharmonije sodeluje pri izvedbah vokalno-instrumentalnih skladb, ravno tako pa tudi z drugimi doma\xc4\x8dimi in tujimi orkestri, kot so Simfoni\xc4\x8dni orkester RTV Slovenija, Nizozemski filharmoni\xc4\x8dni orkester, Pra\xc5\xa1ka filharmonija, Zagreb\xc5\xa1ka filharmonija, itd.'